عمرو بن العاصؓ کے حملہ کے وقت اگرچہ یہاں کوئی آبادی نہ تھی؛بلکہ چراگاہیں تھیں ؛تاہم قصر شمع یہاں ایک قلعہ تھا ، جس میں مقوقس کی فوج رہتی تھی ، مصر کی تسخیر کے لیے اس کا لینا ضروری تھا ، اس لیے حضرت عمرو بن العاص رضی اللہ تعالیٰ عنہ نے بڑے اہتمام سے محاصرہ کی تیاریاں شروع کیں،اسی دوران میں حضرت زبیر بن عوام رضی اللہ تعالیٰ عنہ بھی دس ہزار کی جمعیت لے کر پہنچ گئے اور دونوں نے دوسمتوں سے حملے شروع کردیے ، مگر قلعہ اس قدر مستحکم تھا کہ مہینوں لگ گئے ، آخر میں حضرت زبیر بن عوام رضی اللہ تعالیٰ عنہ نے تنگ آکر ننگی تلوار ہاتھ میں لی اور قلعہ کی فصیل پر چڑھ گئے آپ کو دیکھ کر بہت سے جانثار سیڑھی لگا کر پہنچ گئے اور سب لوگوں نے اس زور سے تکبیر کا نعرہ لگایا کہ قلعہ والے بدحواس ہو گئے اور سمجھے کہ مسلمان قلعہ میں آگئے،اس لیے انھوں نے خود اس کے دروازے کھول دیے ، اب ان کے لیے سوائے مصالحت کے کوئی چارہ کارنہ تھا ، اس لیے صلح کی درخواست کی مسلمانوں نے منظور کرلی اور اتنی رعایت کی کہ فاتحانہ داخلہ کے باوجود شرائط بہت نرم رکھے ، یہی مقام بعد میں آباد ہوکر فسطاط کے نام سے موسوم ہوا ۔
Entity: مقوقس — Type: /person, /person/politician